यशराज बैनर के साथ साथियां जैसी सुपरहिट फिल्म बनाने के बाद इसी बैनर के साथ झूम बराबर झूम जैसी सुपर फ्लॉप मल्टिस्टारर मेगा बजट फिल्म बना चुके यंग डायरेक्टर शाद अली पर मणिरत्नम आज भी सबसे ज्यादा भरोसा करते हैं। वैसे खुद मणिरत्नम ने बतौर डायरेक्टर रोजा, मुंबई, रावण जैसी कई सुपरहिट फिल्में बॉलिवुड को दी हैं, लेकिन मणि ने जब अपनी साउथ की इस सुपरडुपर हिट फिल्म ओके कनमनी को हिंदी में बनाने का फैसला किया तो डायरेक्शन की कमान अपने चहेते डायरेक्टर शाद अली को सौंपी। लिव-इन रिलेशनिशप पर साउथ की कहानी को हिंदी में नए अंदाज से बनाने के लिए शाद अली ने 'आशिकी 2' की लीड जोडी आदित्य रॉय कपूर और श्रद्धा कपूर को लिया। अफसोस, साउथ में सुपरहिट रही इस फिल्म को हिंदी में बनाने के लिए शाद ने होमवर्क अच्छी तरह नहीं किया। यहीं वजह है इंटरवल के बाद कहानी की सुस्त रफ्तार दर्शकों के धैर्य का इम्तिहान लेने लगती है।  कहानी: मुंबई रेलवे स्टेशन पर आदि (आदित्य रॉय कपूर) और तारा (श्रद्धा कपूर) पहली बार मिलते हैं। गेमिंग के जबर्दस्त शौकीन आदि एक सॉफ्टवेयर डिवेलप करने के लिए लंबे अर्से से अमेरिका जाना चाहते हैं। वहीं, तारा एक आर्किटेक्ट हैं। तारा भी पैरिस जाना चाहती हैं। तारा और आदि की मुलाकातें बढ़ती हैं। इन दोनों में बस एक ही समानता है कि दोनों की डिक्शनरी में मैरिज नाम का शब्द नहीं है। दोनों को मैरिज की बजाएं लिव-इन रिलेशनशिप में रहना कुछ ज्यादा पसंद है। कुछ दिनों बाद तारा अपना हॉस्टल छोड़कर आदि के किराए के मकान में रहने आ जाती है। आदि का मकान मालिक गोपीचंद श्रीवास्तव (नसीरूद्दीन शाह) यहीं अपनी वाइफ (लीला सैमसन) के साथ रह रहा हैं। लिव-इन रिलेशनशिप की इस सिंपल कहानी में टर्न उस वक्त आता है जब आदि को यूएस जाने का मौका मिलता है, लेकिन उस वक्त आदि और तारा एक दूसरे को चाहने लगते हैं। फिल्म का क्लाइमेक्स बॉलिवुड फिल्मों से कुछ डिफरेंट है। ऐक्टिंग: आशिकी 2 के लंबे अर्से बाद एकबार फिर स्क्रीन पर नजर आई आदित्य रॉय कपूर और श्रृद्धा कपूर की कैमिस्ट्री इस बार पहली फिल्म जैसी नजर नहीं आई। हां, स्क्रीन पर नसीरूद्दीन शाह और लीला सैमसन के बीच का रिश्ता आपको पसंद आएगा। नसीर और लीला के बीच फिल्माएं कई सीन बेहद इमोशनल बन पड़े हैं। निर्देशन: अगर शाद अली लिव-इन रिलेशनशिप की इस कहानी पर साउथ की फिल्म से हटकर काम करते तो यकीनन फिल्म और बेहतर बन पाती। ऐसा लगता है शाद ने आदित्य और श्रृद्धा के बीच की कैमिस्ट्री को और ज्यादा बेहतर और दमदार बनाने के लिए कंपलीट होमवर्क किया होता तो फिल्म यकीनन युवाओं की कसौटी पर खरा उतर पाती। यहीं वजह है आदि और श्रृद्धा की यह लव स्टोरी क्लाइमेक्स में न तो इमोशनल बन पाती है और न ही रोमांटिक। संगीत: फिल्म का एक गाना हम्मा- हम्मा कई म्यूजिक चार्ट में टॉप फाइव में शामिल हो चुका है। एआर रहमान का सुरीला संगीत फिल्म का प्लस पॉइंट कहा जा सकता है। क्यों देखें: अगर आप आदित्य रॉय कपूर और श्रृद्धा कपूर के पक्के फैन हैं तो ओके जानू से मिल आएं। और हां, एआर रहमान का उम्दा संगीत और बेहतरीन सिनेमेटोग्राफी फिल्म का प्लस पॉइंट है। वहीं, अगर आप लिव-इन रिलेशिनशिप के टॉपिक पर कुछ नया और अलग देखने की चाह में थिएटर जा रहे है तो अपसेट हो सकते हैं।